b"\n_START_ARTICLE_\nPaolo Savoldelli\n_START_SECTION_\nBiografia\n_START_PARAGRAPH_\nT\xc3\xa9 el sobrenom Il Falco (el falc\xc3\xb3) per les seves extraordin\xc3\xa0ries qualitats als descensos, \xc3\xa9s bon contrarellotgista i es defensa b\xc3\xa9 a les pujades. Va entrar al m\xc3\xb3n del ciclisme professional el 1996 amb l'equip Roslotto-ZG Mobili, dirigit per Moreno Argentin i el 1998 va fitxar per l'equip Saeco._NEWLINE_Un any m\xc3\xa9s tard van arribar els primers grans \xc3\xa8xits: va guanyar el Giro del Trentino, el Trofeu Laigueglia i una etapa del Giro d'It\xc3\xa0lia, en qu\xc3\xa8 va quedar segon a la classificaci\xc3\xb3 general darrere el vencedor Ivan Gotti. En aquella edici\xc3\xb3 tamb\xc3\xa9 va tenir la maglia rosa durant una etapa, per\xc3\xb2 no se la va voler posar per la desqualificaci\xc3\xb3 de Marco Pantani._NEWLINE_L'any 2000, despr\xc3\xa9s de guanyar el Tour de Romandia, es va lesionar el genoll en una caiguda i va haver de renunciar a c\xc3\xb3rrer el Giro. A m\xc3\xa9s, l'equip Saeco va decidir apostar per Gilberto Simoni, incitant Savoldelli a canviar d'equip i fitxar per l'Index Alexia._NEWLINE_Amb el seu nou equip va guanyar el Giro d'It\xc3\xa0lia de 2002, gr\xc3\xa0cies en part a les desgr\xc3\xa0cies que van patir els seus rivals: Stefano Garzelli i Gilberto Simoni van ser desqualificats per donar positiu en un control antidopatge; Dario Frigo va tenir problemes f\xc3\xadsics i es va retirar; Cadel Evans va tenir un defalliment provocat per la fam; Wladimir Belli va ser desqualificat per donar un cop de puny a un seguidor de Simoni; Tyler Hamilton va tenir grans dificultats a la crono final i Francesco Casagrande va ser desqualificat per llan\xc3\xa7ar un altre ciclista a terra durant un esprint. _NEWLINE_L'equip Team Telekom el va fitxar el 2003. Per\xc3\xb2 a partir d'aquell moment, Savoldelli nom\xc3\xa9s va tenir mala sort: entre el febrer del 2003 i el gener del 2005 va patir moltes lesions: va caure mentre s'entrenava a Tenerife; va tenir un accident amb una moto durant un entrenament a Alemanya; es va trencar el canell durant la Rund um K\xc3\xb6ln, on tamb\xc3\xa9 va sofrir un traumatisme cranial; finalment, li va explotar una roda mentre s'entrenava a Calif\xc3\xb2rnia i es va trencar la clav\xc3\xadcula dreta._NEWLINE_Despr\xc3\xa9s de dos anys al Team Telekom, el 2005 va fitxar pel Discovery Channel, equip de Lance Armstrong. Va guanyar de nou el Giro d'It\xc3\xa0lia, i m\xc3\xa9s tard va ajudar Armstrong a guanyar el Tour de Fran\xc3\xa7a, en el qual va aconseguir una vict\xc3\xb2ria d'etapa._NEWLINE_Es va classificar cinqu\xc3\xa8 al Giro d'It\xc3\xa0lia 2006 despr\xc3\xa9s de v\xc3\xa8ncer al pr\xc3\xb2leg. Despr\xc3\xa9s d'aquesta temporada va fitxar pel Team Astana, equip nacional de facto del Kazakhstan._NEWLINE_El 2007 es va endur el pr\xc3\xb2leg del Tour de Romandia i una altra crono al Giro d'It\xc3\xa0lia, on va superar el seu company d'equip Eddy Mazzoleni i l'estatunidenc David Zabriskie._NEWLINE_A la temporada 2008 correr\xc3\xa0 per l'equip LPR amb Danilo Di Luca, amb les grans voltes com a objectiu."